Politici, sakemanne vas vir bedrog tydens Madiba-begrafnis‘n Standbeeld van oudpres. Nelson Mandela. (Foto: Nardus Engelbrecht/SAPA) Hoëprofielwerknemers van die Buffalo City Metro, vooraanstaande lede van politieke partye, sakemanne en verteenwoordigers van sake-entiteite verskyn vanoggend (Vrydag) in die Oos-Londense landdroshof ná bewerings van bedrog tydens oudpres. Nelson Mandela se begrafnis. Die 15 verdagtes staan tereg op aanklag van bedrog, geldwassery en oortreding van die munisipale wet op die bestuur van finansies. Hulle word ook aangekla van korrupsie met betrekking tot die verkryging van diensverskaffers vir vervoer en bespreking van lokale tydens die begrafnisvoorbereiding en gedenkdiens vir Mandela. Die beweerde bedrieglike eise beloop altesaam R10 miljoen en is tussen 2013 en 2014 ingedien. Volgens kol. Katlego Mogale, polisiewoordvoerder, het die Valke se ernstige handelsmisdaad-eenheid ŉ deeglike ondersoek gedoen wat tot die inhegtenisneming van die 15 verdagtes gelei het. Genl.maj. Obed Ngwenya, Oos-Kaapse provinsiale hoof van die direktoraat vir prioriteitsmisdaad, het ook die handelsmisdaadeenheid bedank vir sy volgehoue pogings om die skuldiges vas te trek. “Ons is dankbaar dat die skuldiges voor die hof gebring word vir die verkwisting van hulpbronne in ŉ tyd waar die land die dood van ŉ ikoon betreur het,” het Ngwenya gesê.